Market Alert: Evergrande ถูกสั่งระงับซื้อขายชั่วคราว กดดันตลาดหุ้นฮ่องกง -2.70% หุ้นวัคซีนจีนร่วงยกแผงจากข่าวยาต้านโควิดตัวใหม่ - FINNOMENA
ดัชนี Hang Seng ปรับตัวลง 2.70% ก่อนลดช่วงลบเหลือ -2.50% เช้านี้ หลังหุ้น China Evergrande และบริษัทในเครือ ถูกระงับการซื้อขายหลักทรัพย์ชั่วคราว เนื่องจากผิดนัดชำระหนี้
4 ต.ค. 2564

ดัชนี Hang Seng ปรับตัวลง 2.70% ก่อนลดช่วงลบเหลือ -2.50% เช้านี้ หลังหุ้น China Evergrande และบริษัทในเครือ ถูกระงับการซื้อขายหลักทรัพย์ชั่วคราว เนื่องจากผิดนัดชำระหนี้
ตลาดหลักทรัพย์ฮ่องกง ประกาศระงับการซื้อขายชั่วคราวหุ้น China Evergrande และ หุ้น Evergrande Property Services Group ซึ่งเป็นบริษัทในเครือเดียวกัน หลังมีข่าวว่า Evergrande ไม่สามารถจ่ายดอกเบี้ยที่ครบกำหนดในสุดสัปดาห์ที่ผ่านมาได้
แหล่งข่าวจาก Bloomberg ระบุว่า Evergrande ไม่สามารถจ่ายดอกเบี้ยจากเงินต้น 260 ล้านดอลลาร์ให้กับ Jumbo Fortune Enterprises ที่ครบกำหนดเมื่อวานนี้
อย่างไรก็ตาม หุ้นบริษัทในเครือที่ทำธุรกิจรถยนต์ไฟฟ้า China Evergrande New Energy Vehicle Group ยังคงซื้อขายได้ตามปกติ
ความกังวลปัญหาการผิดนัดชำระหนี้ของ Evergrande ได้ลุกลาม ส่งผลกระทบต่อเศรษฐกิจจีนเป็นวงกว้าง จากปัญหาหนี้สะสมที่คิดเป็นมูลค่ากว่า 3 แสนล้านดอลลาร์ หาก Evergrande ไม่สามารถชำระหนี้ได้ อาจนำไปสู่การฟ้องร้องบังคับคดี และนำไปสู่การล้มละลายในที่สุด โดยปัจจุบัน Evergrande มีสินทรัพย์คิดเป็นสัดส่วน 2% ของ GDP จีน
แรงกดดันดังกล่าว ทำให้หุ้นในกลุ่มอสังหาริมทรัพย์ในตลาดหุ้นฮ่องกง ถูกขายออกมาอย่างหนักในเช้าวันนี้ เช่น Guangzhou R&F Properties ร่วง 7% Sunac China Holdings ร่วง 4% และ Country Garden ร่วง 4% เช่นกัน
นอกจากนี้ หุ้นในกลุ่มยาและเวชภัณฑ์จีน ต่างปรับตัวลงแรงเช่นกัน โดย WuXi Biologics ปรับตัวลง 6% Sino Biopharmaceutical ผู้ผลิตวัคซีน ซิโนแวคปรับตัวลง 5% และ CSPC Pharmaceutical ลดลง 4%
แรงกดดันในหุ้นกลุ่มผู้ผลิตวัคซีนทั่วโลก เกิดจากการเปิดตัวยาต้านโควิดที่ชื่อว่า “โมลนูพิราเวียร์” (Molnupiravir) ของบริษัท Merck ที่ผลการทดลองชี้ว่า สามารถลดอาการป่วยที่ต้องเข้ารักษาในโรงพยาบาลและอาการรุนแรงจนถึงขั้นเสียชีวิตจาก Covid-19 ได้ครึ่งหนึ่ง ซึ่งกำลังพัฒนาและขออนุญาตจดทะเบียนอย่างถูกต้องต่อไป
ทั้งนี้ ตลาดหุ้นฮ่องกงเปิดการซื้อขายเป็นวันแรกของเดือน ต.ค. หลังปิดทำการในวันที่ 1 ต.ค. เนื่องจากเป็นวันหยุดวันชาติจีน ขณะที่ตลาดหุ้นจีนปิดทำการตั้งแต่ 1-7 ต.ค.
อ้างอิง: https://www.bloomberg.com/news/articles/2021-10-04/share-trading-suspended-as-debt-test-looms-evergrande-update?srnd=premium-asia&sref=e4t2werz
https://www.reuters.com/business/china-evergrande-share-trading-halted-hong-kong-2021-10-04/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Evergrande
FINNOMENA Market Alert
Hang Seng Index
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA